# name
Estudis estructurals i funcionals d’un factor repressor nuclear amb un rol diferenciat al mitocondri

# metadata.dc.contributor.other[].value
Universitat de Barcelona. Facultat de Farmàcia i Ciències de l'Alimentació

# metadata.dc.description.abstract[].value
[cat] La funció mitocondrial depèn d’una importació proteica eficient: la majoria de les proteïnes mitocondrials es sintetitzen al citosol i s’han d’importar de manera ordenada per garantir l’activitat respiratòria, la integritat genòmica i la supervivència cel·lular. Quan aquesta importació falla, s’activen mecanismes d’adaptació per preservar l’homeòstasi mitocondrial. A Saccharomyces cerevisiae, s’ha descobert que el factor de transcripció ROX1 participa en una d’aquestes respostes primerenques a l’estrès mitocondrial.

En condicions normals, ROX1 actua al nucli com a repressor de gens hipòxics, a través de la seva unió a promotors específics i la interacció amb el complexe corepressor Ssn6-Tup1. Tanmateix, quan s’inhibeix l’activitat de la proteasa mitocondrial MPP (Mitochondrial Processing Peptidase) i s’acumulen precursors no processats al mitocondri, ROX1 canvia de localització: abandona el nucli i es redirigeix cap a la matriu mitocondrial, on contribueix a estabilitzar el DNA mitocondrial (mtDNA) i a mantenir la funció oxidativa.

El treball recent de la nostra colaboradora (Poveda-Huertes et al., 2020) ha demostrat que és possible modular tèrmicament l’activitat de MPP per induir un estat previ a la resposta mitocondrial a proteines desplegades (Unfolded Protein Response mitocondrial, UPRmt). En aquest context, ROX1 ja exerceix una funció activa en aquest estat primerenc i reversible d’estrès mitocondrial, suggerint l’existència d’una fase d’alerta cel·lular abans de l’activació de respostes més costoses com la UPRmt.

Aquesta hipòtesi obre la possibilitat que el llevat pugui oferir un model útil per estudiar mecanismes de detecció precoç d’estrès mitocondrial conservats evolutivament en altres organismes.

Aquesta tesi se centra en desxifrar com l’arquitectura estructural de ROX1 permet la seva transició entre compartiments cel·lulars i funcions diferents. Mitjançant tècniques de bioquímica, biofísica i biologia estructural, s’analitzen les propietats conformacionals de ROX1, la seva capacitat d’unió a DNA, i els elements estructurals que podrien explicar la seva localització mitocondrial en condicions d’estrès.

El capítol introductori ofereix el marc cel·lular i molecular que contextualitza aquest estudi: en primer lloc, es revisa la fisiologia mitocondrial i la importància del processament proteic; tot seguit, es descriu el paper conegut de ROX1 i les seves característiques estructurals. Finalment, es formulen la hipòtesi i els objectius específics del treball.

# metadata.dc.source[].value
Tesis Doctorals - Facultat - Farmàcia i Ciències de l'Alimentació

# metadata.dc.title[].value
Estudis estructurals i funcionals d’un factor repressor nuclear amb un rol diferenciat al mitocondri